18. Balatedi ba ga Keresete ba ne ba tlhoma mogopolo jang mo bodireding mme seo se ne sa felela ka eng? Le fa go ntse jalo, mosadi wa ga Dafide e bong Mikale ene, ga a ka a nna le seabe mo mokolokong oo wa boitumelo. O ne a lebile ka fensetere, mme go na le gore a kgatlhwe ke tsela e Dafide a bakang Jehofa ka yone, o ne “a simolola go mo nyatsa mo pelong ya gagwe.” (2 Samuele 6:16) Ke ka ntlha yang fa Mikale a ne a ikutlwa jalo? Ga go pelaelo gore e re ka e ne e le morwadia kgosi ya ntlha ya Iseraele e bong Saulo, mme jaanong e le mosadi wa kgosi ya bobedi ya Iseraele o ne a akantse thata ka maemo a gagwe a a neng a a tsaya a le botlhokwa. A ka tswa a ne a na le maikutlo a gore monna wa gagwe yo e neng e le kgosi, o ne a sa tshwanela go inyenyefatsa ka go keteka le batho fela. Maikutlo ao a go itseela kwa godimo a ne a bonala mo tseleng e a neng a dumedisa Dafide ka yone fa a goroga mo lapeng. O ne a bua ka tsela e e lesotlo a re: “A bo kgosi ya Iseraele e ikgalaleditse jang ne gompieno fa e ne e ipipolola gompieno mo matlhong a malata a batlhanka ba yone, fela jaaka mongwe wa banna ba ba ditlhogo di lolea a ipipolola ka tlhamalalo!”—2 Samuele 6:20.